Hebreaid 1 (BCN) - Bible Society\nHebreaid 1 BCND\nDuw wedi Llefaru yn ei Fab\n1Mewn llawer dull a llawer modd y llefarodd Duw gynt wrth yr hynafiaid trwy'r proffwydi, ond yn y dyddiau olaf hyn llefarodd wrthym ni mewn Mab. 2Hwn yw'r un a benododd Duw yn etifedd pob peth, a'r un y gwnaeth y bydysawd drwyddo. 3Ef yw disgleirdeb gogoniant Duw, ac y mae stamp ei sylwedd ef arno; ac y mae'n cynnal pob peth â'i air nerthol. Ar ôl iddo gyflawni puredigaeth pechodau, eisteddodd ar ddeheulaw'r Mawrhydi yn yr uchelder, 4wedi dyfod gymaint yn uwch na'r angylion ag y mae'r enw a etifeddodd yn rhagorach na'r eiddynt hwy.\nY Mab yn Uwch na'r Angylion\n5Oherwydd wrth bwy o'r angylion y dywedodd Duw erioed:\n“Fy Mab wyt ti,\nmyfi a'th genhedlodd di heddiw”?\n“Byddaf fi yn dad iddo ef,\na bydd yntau yn fab i mi.”\n6A thrachefn, pan yw'n dod â'i gyntafanedig i mewn i'r byd, y mae'n dweud:\n“A bydded i holl angylion Duw ei addoli.”\n7Am yr angylion y mae'n dweud:\n“Yr hwn sy'n gwneud ei angylion yn wyntoedd,\na'i weinidogion yn fflam dân”;\n8ond am y Mab:\n“Y mae dy orsedd di, O Dduw, yn dragwyddol,\na gwialen dy deyrnas di yw gwialen uniondeb.\n9Ceraist gyfiawnder a chasáu anghyfraith.\nAm hynny, O Dduw, y mae dy Dduw di wedi dy eneinio\nag olew gorfoledd, uwchlaw dy gymheiriaid.”\n10Y mae hefyd yn dweud:\n“Ti, yn y dechrau, Arglwydd, a osodaist sylfeini'r ddaear,\na gwaith dy ddwylo di yw'r nefoedd.\n11Fe ddarfyddant hwy, ond yr wyt ti'n aros;\nânt hwy i gyd yn hen fel dilledyn;\n12plygi hwy fel plygu mantell,\na newidir hwy fel newid dilledyn;\nond tydi, yr un ydwyt,\nac ar dy flynyddoedd ni bydd diwedd.”\n13Wrth bwy o'r angylion y dywedodd ef erioed:\nnes imi osod dy elynion yn droedfainc i'th draed”?\n14Onid ysbrydion gwasanaethgar ydynt oll, yn cael eu hanfon i weini, er mwyn y rhai sydd i etifeddu iachawdwriaeth?